ರಾಯಚೂರಿನಲ್ಲಿ ನಿರಂತರ ಮಳೆಯಿಂದಾಗಿ ಹತ್ತಿ ಬೆಳೆ ಸಂಪೂರ್ಣ ಹಾನಿ ರಾಯಚೂರು: ಜಿಲ್ಲೆಯ ಮಾನ್ವಿ ತಾಲೂಕಿನ ಅರೋಲಿ ಗ್ರಾಮದಲ್ಲಿ ಮಳೆಯ ಆರ್ಭಟ ಜೋರಾಗಿದೆ. ಧಾರಾಕಾರ ಮಳೆಗೆ ಹತ್ತಿ ಬೆಳೆ ಸಂಪೂರ್ಣ ಹಾನಿಯಾಗಿದೆ. ಜೊತೆಗೆ ಗ್ರಾಮದ ಸಂಪರ್ಕ ಸೇತುವೆ ಮುಳುಗಡೆಯಾಗಿದೆ. ಹೊಲಗದ್ದೆಗಳಲ್ಲಿ ನೀರು ನಿಂತು ರೈತರಿಗೆ ಸಂಕಷ್ಟ ತಂದಿದೆ. ಈವರೆಗೂ ನಮ್ಮ ಗೋಳು ಯಾರೂ ಕೇಳಿಲ್ಲ ಎಂದು ಗ್ರಾಮಸ್ಥರು ಆರೋಪ ಮಾಡುತ್ತಿದ್ದಾರೆ. ಮಳೆಯಾರ್ಭಟದಿಂದ ಗ್ರಾಮದ ಸಂಪರ್ಕ ಸೇತುವೆ ಮುಳುಗಡೆಯಾದ ಪರಿಣಾಮ ಅರೋಲಿ ಗ್ರಾಮ ಹಾಗೂ ಮಾನ್ವಿ ತಾಲೂಕಿನ ನಡುವೆ ಸಂಚಾರ ಬಂದ್ ಆಗಿದೆ. ಕಳೆದ ವರ್ಷ ಅರೋಲಿ ಹಳ್ಳ ದಾಟಲು ಹೋಗಿ ಓರ್ವ ವ್ಯಕ್ತಿ ಕೊಚ್ಚಿಹೋಗಿದ್ದ. ಆದರೂ ಸಹ ಗ್ರಾಮಸ್ಥರು ಅವರ ಅವಶ್ಯ ಕೆಲಸಗಳಿಗಾಗಿ ಈಗಲೂ ಸೇತುವೆ ದಾಟುತ್ತಿದ್ದಾರೆ.